ວັນທີ 8 ທັນວາ, ໃນຂອບເຂດການຮ່ວມມືສາກົນກ່ຽວກັບການສ້າງແລະປະຕິບັດນະໂຍບາຍພັດທະນາຊາວໜຸ່ມ, ກະຊວງພາຍໃນ ຫວຽດນາມ ແລະ ກະຊວງ ວັດທະນະທຳ ແລະ ກິລາ ກາຕາ ໄດ້ຈັດພິທີເຊັນບົດບັນທຶກຊ່ວຍຈຳ ກ່ຽວກັບຂະແໜງຊາວໜຸ່ມ. ຕາມນັ້ນແລ້ວ, ສອງຝ່າຍໄດ້ສ້າງເງື່ອນໄຂສະດວກໃຫ້ແກ່ການແລກປ່ຽນຂໍ້ມູນຂ່າວສານ ລະຫວ່າງ ບັນດາອົງການຄຸ້ມຄອງລັດ ກ່ຽວກັບຊາວໜຸ່ມ; ສ້າງກອບໂຄງການຮ່ວມມືໃນຂົງເຂດຊາວໜຸ່ມ ໃຫ້ເໝາະສົມກັບກົດໝາຍ ຂອງສອງປະເທດ ແລະ ໃນກອບໜ້າທີ່ ແລະສິດອຳນາດຂອງແຕ່ລະຝ່າຍ. ຫວຽດນາມ ແລະ ກາຕາ ໄດ້ແລກປ່ຽນຄະນະຜູ້ແທນຂອງບັນດາອົງການຈັດຕັ້ງປະຕິບັດນະໂຍບາຍການພັດທະນາຊາວໜຸ່ມ, ອົງການຂອງລັດ ແລະ ອົງການຈັດຕັ້ງທີ່ກ່ຽວຂ້ອງ ແລະຜູ້ຊ່ຽວຊານດ້ານວຽກງານຊາວໜຸ່ມ; ແລກປ່ຽນປະສົບການ ແລະ ການຄົ້ນຄວ້າທີ່ກ່ຽວຂ້ອງກັບຂົງເຂດຊາວໜຸ່ມ, ນະໂຍບາຍພັດທະນາຊາວໜຸ່ມ; ຂຸດຄົ້ນກາລະໂອກາດໃນການຈັດກິດຈະກຳປະຈຳປີໃນຮູບແບບໝູນວຽນຢູ່ທັງສອງປະເທດ.
ເນື້ອໃນການຮ່ວມມືປະກອບມີ: ວຽກເຮັດງານທຳ ແລະຈິດໃຈຂອງນັກທຸລະກິດໜຸ່ມ; ຊາວໜຸ່ມ ແລະ ພົນລະເມືອງ; ຊາວໜຸ່ມ ແລະ ການຄຸ້ມຄອງໂຄງການ; ຊາວໜຸ່ມ ແລະ ຈິດໃຈອາສາສະໝັກ; ຍົກສູງກຳລັງຄວາມສາມາດຂອງຊາວ ໜຸ່ມ ໃນທຸກຂົງເຂດ. ທຸກໆປີ, ສອງຝ່າຍຈະດຳເນີນການແລກປ່ຽນຄະນະຜູ້ແທນບົນພື້ນຖານປະຕິບັດຕາມກົດໝາຍ ແລະ ລະບຽບການຂອງສອງປະເທດ. ບົດບັນທຶກດັ່ງກ່າວແມ່ນມີຜົນສັກສິດໃນໄລຍະເວລາ 4 ປີ ແລະ ຈະຕໍ່ເວລາ ໂດຍອັດຕະໂນມັດດ້ວຍໄລຍະທີ່ຄ້າຍຄືກັນ.
ທີ່ພິທີລົງນາມ, ທ່ານຮອງລັດຖະມົນຕີກະຊວງພາຍໃນເຈິ່ນຕວັນແອັງແລະທ່ານເອກອັກຄະລັດຖະທູດ ກາຕາ ປະຈຳ ຫວຽດນາມ Mohamed Ismail Al Emadi ໄດ້ຕີລາຄາວ່າ, ເກືອບ 30 ປີຜ່ານມາ, ສາຍພົວພັນມິດຕະພາບ ແລະ ການຮ່ວມມືລະຫວ່າງຫວຽດນາມ ແລະ ກາຕາໄດ້ຮັບການເພີ່ມທະວີຢ່າງບໍ່ຢຸດຢັ້ງ; ສອງທ່ານກໍ່ສະແດງຄວາມເຊື່ອໝັ້ນວ່າ ສອງຝ່າຍຈະປະຕິບັດບົດບັນທຶກຊ່ວຍຄວາມເຂົ້າໃຈໄລຍະ 2021 - 2025 ໃຫ້ສຳເລັດຜົນ, ສ້າງປະຖົມປັດໄຈໃຫ້ແກ່ໄລຍະຕໍ່ໄປດ້ວຍທິດນຳທີ່ວ່າຮ່ວມມື ແລະ ພັດທະນາ.
ກ່ອນໜ້ານີ້, ໃນການພົບປະກັບທ່ານເອກອັກຄະລັດຖະທູດກາຕາປະຈຳຫວຽດນາມ Mohamed Ismail Al Emadi, ທ່ານຮອງລັດຖະມົນຕີກະຊວງພາຍໃນ ເຈິ່ນຕວັນແອັງ ໃຫ້ຮູ້ວ່າ: ລັດຖະບານຫວຽດນາມຍາມໃດກໍ່ປາດຖະໜາຢາກຮ່ວມມືກັບ ກາຕາ ໃນການກໍ່ສ້າງລະປະຕິບັດນະໂຍບາຍພັດທະນາຊັບພະຍາກອນມະນຸດແຫ່ງຊາດ. ໂດຍສະເພາະແມ່ນຊັບພະຍາກອນມະນຸດໜຸ່ມ, ສົ່ງເສີມບົດບາດຂອງການກະຕຸ້ນອາສາສະໝັກຊາວໜຸ່ມ, ສ້າງນະໂຍບາຍຕໍ່ກຸ່ມຊາວໜຸ່ມ ທີ່ດ້ອຍໂອກາດໃນສັງຄົມ.
ບຸນຄົງ